Všeobecne záväzné nariadenie
hlavného mesta Slovenskej republiky Bratislavy
č. 9/2010
z 30. septembra 2010
ktorým sa mení a dopĺňa všeobecne záväzné nariadenie hlavného mesta Slovenskej republiky Bratislavy č. 5/2000 o Fonde rozvoja bývania hlavného mesta Slovenskej republiky Bratislavy

Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. c) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení zákona č. 535/2008 Z. z. a § 30 zákona Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov ustanovuje:

Čl.I

Všeobecne záväzné nariadenie hlavného mesta Slovenskej republiky Bratislavy č. 5/2000 o Fonde rozvoja bývania hlavného mesta Slovenskej republiky Bratislavy sa mení a dopĺňa takto: 

1.	§ 2 vrátane nadpisu znie:

„§ 2
Príjmy fondu

(1)  Príjmami fondu sú1):

a)	nevyčerpané finančné prostriedky z prevodu vlastníctva bytov v domoch a pozemkov, na ktorých sú domy s bytmi postavené, a priľahlých pozemkov vo vlastníctve hlavného mesta, ktoré neboli zverené do Správy mestským častiam,

b)	nevyčerpané finančné prostriedky z prevodu vlastníctva nebytových priestorov v bytových domoch a pozemkov, na ktorých sú bytové domy s nebytovými priestormi postavené, a priľahlých pozemkov vo vlastníctve hlavného mesta, ktoré neboli zverené do správy mestským častiam,

c)	nevyčerpané finančné prostriedky z prevodu vlastníctva bytových domov alebo ich častí a pozemkov, na ktorých sú postavené a priľahlých pozemkov vo vlastníctve hlavného mesta, ktoré nie sú zverené do správy mestských častí,

d)	úvery, dotácie a iné finančné transféry účelovo určené na činnosti podľa § 8 ods. 2 písm. a) až d),

e)	výnosy z nájmu nebytových priestorov, spoločných častí a zariadení bytových a polyfunkčných domov postavených alebo obnovených z prostriedkov fondu podľa § 8 ods. 2 písm. c),

f)	výnosy  z nakladania s pozemkami, ktoré boli zhodnotené z prostriedkov fondu podľa § 8 ods. 2 písm. b),

g)	iné príjmy.

(2)  Príjmami fondu2) sú aj nasledovné časti výnosov z prevodu vlastníctva bytov, nebytových priestorov a pozemkov zverených do správy mestským častiam:

a)	podiel na nevyčerpaných finančných prostriedkoch získaných z prevodu vlastníctva bytov a pozemkov, na ktorých sú domy s bytmi postavené, a priľahlých pozemkov, ktorý je určený Štatútom hlavného mesta Slovenskej republiky Bratislavy (ďalej len “Štatút”),

b)	podiel na nevyčerpaných finančných prostriedkoch získaných z prevodu vlastníctva nebytových priestorov a pozemkov, na ktorých sú domy s nebytovými priestormi postavené, a priľahlých pozemkov, určený štatútom,
c)	podiel na nevyčerpaných finančných prostriedkoch získaných z prevodu vlastníctva bytových domov alebo ich častí a pozemkov, na ktorých sú postavené, a priľahlých pozemkov, určený štatútom.“.

Poznámky pod čiarou k odkazom 3) a 4) znejú:
„3)	Čl. 91 ods. 1 písm. d) až f) Štatútu hlavného mesta Slovenskej republiky Bratislavy.
4)	Zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 317/2009 Z. z.“.

Čl. II

Toto nariadenie nadobúda účinnosť 20.októbra 2010.

Ing. Andrej Ďurkovský
primátor